Id-Deċiżjoni tal-Kunsill u l-kummissjoni
tat-28 ta' Mejju 1998
dwar il-konklużjoni tal-Ftehim ta' Sħubija u Koperazzjoni bejn il-Komunitajiet Ewropej u l-Istati Membri tagħhom, fuq in-naħa l-waħda, u r-Repubblika tal-Moldova, fuq in-naħa l-oħra [1]
(98/401/KE, KEFA, Euratom)
Il-KUNSILL TA' L-UNJONI EWROPEA,
IL-KUMMISSJONI TAL-KOMUNITAJIET EWROPEJ
Wara li kkunsidraw it-Trattat li jistabilixxi l-Komunità Ewropea, u b'mod partikolari l-Artikolu 54(2), l-aħħar sentenza ta' l-Artikolu 57(2), u l-Artikoli 66, 73c(2), 75, 84(2), 99, 100, 113 u 235, flimkien mat-tieni sentenza ta' l-Artikolu 228(2) u t-tieni subparagrafu ta' l-Artikolu 228(3) tiegħu
Wara li kkunsidraw it-Trattat li jistabilixxi l-Komunità Ewropea tal-Faħam u l-Azzar, u b'mod partikolari l-Artikolu 95 tiegħu,
Wara li kkunsidraw it-Trattat li jistabilixxi l-Komunità Ewropea għall-Enerġija Atomika, u b'mod partikolari t-tieni paragrafu ta' l-Artikolu 101 tiegħu,
Wara li kkunsidraw il-kunsens tal-Parlament Ewropew [2],
Wara li kkonsultaw il-Kumitat Konsultattiv tal-KEFA u bil-kunsens tal-Kunsill,
Wara li kkunsidraw l-approvazzjoni tal-Kunsill mogħtija skond l-Artikolu 101 tat-Trattat li jistabilixxi l-Komunità Ewropea għall-Enerġija Atomika,
Billi l-konklużjoni tal-Ftehim ta' Sħubija u Koperazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Moldova, mill-oħra, iffirmat fit-28 ta' Ġunju 1994 fi Brussel, għandu jikkontribwixxi għall-ksib ta' l-għanijiet tal-Komunitajiet Ewropej;
Billi l-għan tal-Ftehim huwa li jsaħħaħ l-irbit stabbilit b'mod partikolari bil-Ftehim bejn il-Komunità Ekonomika Ewropea u l-Komunità Ewropea għall-Enerġija Atomika u l-Unjoni tar-Repubbliki Soċjalisti Sovjetiċi dwar negozju u Koperazzjoni kummerċjali u ekonomika, iffirmat fit-18 ta' Diċembru 1989 u approvat bid-Deċiżjoni 90/116/KEE [3];
Billi ċerti obbligi, li jipprovdi għalihom il-Ftehim ta' Sħubija u Koperazzjoni barra l-ambitu tal-politika kummerċjali Komunitarja, jolqtu jew aktarx jolqtu l-arranġamenti preskritti minn atti Komunitarji adottati fl-oqsma tad-dritt ta' stabbiliment, trasport u t-trattament ta' impriżi;
Billi l-Ftehim imsemmi jimponi fuq il-Komunità Ewropea ċerti obbligi dwar movimenti ta' kapital u pagamenti bejn il-Komunità u r-Repubblika tal-Moldova;
Billi, barra minn hekk, sakemm il-Ftehim imsemmi jolqot id-Direttiva tal-Kunsill 90/434/KEE tat-23 ta' Lulju 1990 dwar is-sistema komuni ta' tassazzjoni applikabbli għal inkorporazzjonijiet, diviżjonijiet, trasferimenti ta' assi u skambi ta ishma li jikkonċernaw kumpaniji fi Stati Membri differenti [4], u d-Direttiva tal-Kunsill 90/435/KEE tat-23 ta' Lulju 1990 dwar is-sistema komuni ta' tassazzjoni applikabbli fil-każ ta' kumpaniji prinċipali u sussudjarji ta' Stati Membri differenti [5],li huma bbażati fuq l-Artikolu 100 tat-Trattat li jistabilixxi l-Komunità Ewropea, dak l-Artikolu għandu jintuża bħala bażi legali;
Billi ċerti disposizzjonijiet tal-Ftehim imsemmi jimponu fuq il-Komunità obbligi fil-qasam tal-provvista ta' servizzi li jmorru lilhinn mill-qafas ta' minn konfini għall-oħra;
Billi għal ċerti disposizzjonijiet tal-Ftehim imsemmi li għandhom ikunu implimentati mill-Komunità, it-Trattat li jistabilixxi l-Komunità Ewropea ma jagħmel ebda disposizzjoni għal setgħat speċifiċi; billi huwa għalhekk meħtieġ li wieħed jirrikorri għall-Artikolu 235 tat-Trattat,
IDDEĊIDEW KIF ĠEJ:
Artikolu 1
Il-Ftehim ta' Sħubija u Koperazzjoni bejn il-Komunitajiet Ewropej u l-Istati Membri tagħhom, fuq in-naħa l-waħda, u r-Repubblika tal-Moldova, fuq in-naħa l-oħra, flimkien mal-protokoll, dikjarazzjonijiet u skambju ta' ittri, huma b'dan approvati f'isem il-Komunità Ewropea, il-Komunità Ewropea tal-Faħam u l-Azzar u l-Komunità Ewropea għall-Enerġija Atomika.
It-testi huma annessi ma' din id-Deċiżjoni.
Artikolu 2
1. Il-posizzjoni li għandha tkun adottata mill-Komunità fil-Kunsill ta' Koperazzjoni u l-Kumitat ta' Koperazzjoni għandha tkun iddeterminata mill-Kunsill, fuq proposta mill-Kummissjoni, jew, fejn xieraq, mill-Kummissjoni, f'kull każ skond id-disposizzjonijiet relevanti tat-Trattati li jistabbilixxu l-Komunità Ewropea, il-Komunità Ewropea tal-Faħam u l-Azzar u l-Komunità Ewropea għall-Enerġija Atomika.
2. Skond l-Artikolu 83 tal-Ftehim ta' Sħubija u Koperazzjoni, il-President tal-Kunsill għandu jippresiedi l-Kunsill ta' Koperazzjoni u għandu jippreżenta l-posizzjoni tal-Komunità. Rappreżentant tal-Kummissjoni għandu jippresiedi l-Kumitat ta' Koperazzjoni skond ir-regoli interni tiegħu u għandu jippreżenta l-posizzjoni tal-Komunità.
Id-deċiżjoni li jkunu ppubblikati r-rakkomandazzjonijiet tal-Kunsill ta' Koperazzjoni u l-Kumitat ta' Koperazzjoni fil-Ġurnal Uffiċjali tal-Komunitajiet Ewropej għandha tittieħed fuq bażi ta' każ b'każ mill-Kunsill u l-Kummissjoni.
Artikolu 3
Il-President tal-Kunsill għandu jagħti n-notifika li jipprovdi għaliha l-Artikolu 105 tal-Ftehim f'isem il-Komunità Ewropea. Il-President tal-Kummissjoni għandu jagħti notifika tali f'isem il-Komunità Ewropea tal-Faħam u l-Azzar u l-Komunità Ewropea għall-Enerġija Atomika.
Magħmul fi Brussel, fit-28 ta' Mejju 1998.